Document ID: 32007R1039

ΚΑΝΟΝΙΣΜΌΣ (ΕΚ) αριθ. 1039/2007 ΤΗΣ ΕΠΙΤΡΟΠΉΣ
της 10ης Σεπτεμβρίου 2007
για την αναστολή των διαρκών δημοπρασιών που προβλέπονται στα κεφάλαια II και III του κανονισμού (ΕΚ) αριθ. 1898/2005
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση της αγοράς γάλακτος και γαλακτοκομικών προϊόντων (1), και ιδίως τα άρθρα 10 και 15,
Εκτιμώντας τα ακόλουθα:
(1)
Σύμφωνα με τον κανονισμό (ΕΚ) αριθ. 1898/2005 της Επιτροπής, της 9ης Νοεμβρίου 2005, για θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα διάθεσης κρέμας γάλακτος, βουτύρου και συμπυκνωμένου βουτύρου στην αγορά της Κοινότητας (2), οι οργανισμοί παρέμβασης προβαίνουν στην πώληση με δημοπρασία σε μειωμένη τιμή ορισμένων ποσοτήτων βουτύρου παρέμβασης που προορίζεται για προϊόντα ζαχαροπλαστικής, παγωτά και άλλα προϊόντα διατροφής. Οι οργανισμοί παρέμβασης προβαίνουν επίσης στη χορήγηση ενίσχυσης για τη χρησιμοποίηση βουτύρου, συμπυκνωμένου βουτύρου και κρέμας γάλακτος που προορίζονται για προϊόντα ζαχαροπλαστικής, παγωτά και άλλα προϊόντα διατροφής, καθώς και για το συμπυκνωμένο βούτυρο που προορίζεται για άμεση κατανάλωση στην Κοινότητα.
(2)
Η σημερινή κατάσταση της αγοράς στην Κοινότητα, και ιδίως η έλλειψη πλεονασμάτων και δημόσιων αποθεμάτων βουτύρου, έχουν ως αποτέλεσμα να μην πραγματοποιούνται κατακυρώσεις στο πλαίσιο των εν λόγω διαδικασιών δημοπρασίας. Η κατάσταση αυτή αναμένεται να διατηρηθεί για ορισμένο χρονικό διάστημα. Προκειμένου να απλουστευθεί η διαχείριση των μέτρων αυτών, είναι σκόπιμο να ανασταλούν η πώληση που αναφέρεται στο άρθρο 1 στοιχείο α) του κανονισμού (ΕΚ) αριθ. 1898/2005, καθώς και οι ενισχύσεις που προβλέπονται στο στοιχείο β) σημεία i) και ii).
(3)
Για να μην δημιουργηθούν προβλήματα στη λειτουργία των δημοπρασιών, είναι σκόπιμο ο παρών κανονισμός να τεθεί σε εφαρμογή από την έναρξη της προθεσμίας υποβολής προσφορών για μια συγκεκριμένη δημοπρασία.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλονται οι διαρκείς δημοπρασίες που προβλέπονται στο τμήμα 5 του κεφαλαίου II και στο τμήμα 2 του κεφαλαίου III του κανονισμού (ΕΚ) αριθ. 1898/2005.
Δημοσιεύεται προειδοποίηση αναστολής των διαρκών δημοπρασιών στην Επίσημη Εφημερίδα της Ευρωπαϊκής Ένωσης.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 12 Σεπτεμβρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Σεπτεμβρίου 2007.

Labels: 3
17